
IRIZPENA, 2022-2023 KANPAINAN ARABAKO LURRALDE HISTORIKOAN EHIZAN ARITZEKO BALDINTZAK EZARTZEN DITUEN FORU AGINDUAREN PROIEKTUARI BURUZKOA (2022KO UZTAILAREN 18KO BILKURA)
I. AURREKARIAK
Nekazaritza zuzendariak 2022-2023 kanpainan Arabako Lurralde Historikoan ehizan aritzea arautzen duten baldintzak ezartzen dituen foru aginduaren proiektua bidali du, Aholku Batzorde honek nahitaezko irizpena eman dezan.
Maiatzaren 4ko 175/2022 Foru Aginduak irizpen honen xede den proiektua egiteko prozedura hasi zuen.
Prozedura hasi aurretik, Arabako Ehiza Lurralde Kontseiluak 2022ko apirilaren 21ean bilera egin zuen, besteak beste, 2022-2023 denboraldirako Ehizaren Foru Aginduari buruzko informazioa emateko. Espedientean, dagokion akta ageri da.
Maiatzaren 5eko 178/2022 Foru Aginduak aldez aurretik onartu zuen proiektua.
Nekazaritzako Idazkaritza Teknikoaren Zerbitzuaren memorian, adierazi da proiektua Arabako Foru Aldundiaren webgunean argitaratu zela maiatzaren 2an, bai eta herritarrei haren edukiari buruzko entzunaldia eman zitzaiela ere, hamabost egunez, eta ez zela alegaziorik aurkeztu.
Era berean, arau inpaktuari buruzko txostena ere jasotzen da, 2022ko maiatzaren 17koa, Nekazaritzako Idazkaritza Teknikoarena. Txosten horrek, proiektuaren egokitasuna, arrazoi teknikoak eta azterketa juridikoa aztertzeaz gain, proiektuaren aurrekontu eraginari begira ondorioztatzen du ez dakarkiola kargarik Arabako Foru Aldundiari.
II. OHAR JURIDIKOAK
LEHENENGOA.- Aholku Batzordearen eskumena. 
Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikulutik dator; izan ere, batzorde horren nahitaezko irizpen ez loteslearen mende jartzen ditu «lurralde historikoaren eskumen esklusiboko edo arauak garatzeko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan».
BIGARRENA.- Proiektuan dagoen arauaren alderdi formalak.
a) Eskumena.
Arabako Foru Aldundiaren Antolamenduari, Funtzionamenduari eta Araubide Juridikoari buruzko abenduaren 18ko 52/1992 Foru Arauaren 40. artikuluak foru diputatuei esleitzen die «arautzeko eta zehatzeko ahala, eta horrek ez die kalterik egiten Aldundiko beste organoek zeinek bere sailari dagozkion gaietan gaituta daudenetan dituzten eskumenei».
Zehatzago esanda, ekainaren 14ko 8/2004 Foru Arauak, Arabako Lurralde Historikoko Ehizari buruzkoak, honako hau xedatzen du:
“Foru Aldundiko sail eskudunak, Ehizaren Lurralde Kontseiluari entzun ondoren, lurralde historikoan ehizan aritzea arautzen duen Ehizaren Urteko Foru Agindua onetsiko du urtero. Agindu horretan, gutxienez, honako hauek zehaztuko dira: ehiza intereseko espezie merkaturagarriak, araudiak, ehiza garaiak, egunak eta orduak, espezie bakoitzari eremu desberdinetan aplika dakizkiokeenak, modalitateak eta baimendutako harrapaketak adierazita”.
b) Arauketa onaren printzipioak.
1. Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita xedapen orokorrak egiteko prozedura onesten duen Foru Gobernuaren maiatzaren 23ko 29/2017 Foru Dekretuaren 3. artikuluan arautzen direnekin ere.
2. Aurrekoaz gain, beharraren printzipioak, zeina APELen 129.2 artikuluaren arabera arauaren helburuei lotuta baitago, beste alderdi bat jasotzen du, debekualdiak direla-eta kontuan hartu beharrekoa; izan ere, arau horrek, besteak beste, ehiza espezieak zentzuz erabiltzea du helburu (Hegazti Basatiak Kontserbatzeari buruzko 2009ko azaroaren 30eko 2009/147/EE Zuzentarauaren 7. artikuluaren arabera). Eta hori, nahitaez islatu beharko da proposatutako arauketa zehatzean.
Horrela, Natura Ondareari eta Biodibertsitateari buruzko 42/2007 Legeak 65.2 artikuluan dioenez,
…ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; horretarako, autonomia erkidegoek zehaztu egingo dute zein lursail eta uretan egin ahal izango diren jarduera horiek, bai eta zein izango diren egun baliodunak espezie bakoitzarentzat.
Ildo beretik, gure autonomia erkidegoaren eremuaren barruko ehiza-jarduerari dagokionez, Ehizari buruzko 2/2007 Legearen 31. artikuluan, debekualdiei buruzko foru aginduak honako hau jaso beharko du: «Aginduan zehazten den ehiza espezie bakoitzaren berariazko araudia, betiere populazioen bideragarritasuna eta kasuan kasuko foru lurraldean bizirik irautea bermatuko duena».
Bada, foru aginduaren proiektuak honako hau bakarrik adierazten du: “Kontuan hartuta ehiza faunaren egungo egoera eta nekazaritzan eragiten diren kalteak, eragindako trafiko istripu ugariek arriskuan jartzen duten bide segurtasuna, eta pertsonentzako eta abeltzaintzako espezieentzat dauden osasun arriskuak, uste da interes publikoko nahikoa arrazoi daudela ehiza jarduera behar bezala sustatu eta arautzeko”. Hala ere, ez da justifikatzen ehiza daitezkeen populazioen bideragarritasuna.
Arau inpaktuari buruzko txostenean eta Ehizaren Foru Kontseiluaren aktan ez da alderdi horri buruzko aipamenik egiten.
Espedienteari 2021eko udaberriko eta udako gaueko eta eguneko laginketei buruzko txosten batzuk baino ez zaizkio erantsi.
Horri dagokionez, Auzitegi Goreneko Administrazioarekiko Auzien Hirugarren Salako 4. sekzioaren 2018ko abenduaren 10eko 1739/2018 Epaiak (1424/2016 Errekurtsoa) adierazten duenez, “arrazoia eman behar diogu elkarte errekurtsogileari; izan ere, arrazoi du ehizaren xede diren espezieen populazioari buruzko ingurumen, biologia edo ehiza izaerako txosten teknikorik ez dagoela dioenean, ezta haien aldeko edo kontrako bilakaerari buruz eta, azken batean, lurraldeko ugalketa eta hazkuntza zikloei buruzko txostenik ere... Eta argi dago espedientean aipatzen ez denez eta administrazio demandatuak argudiatzen ez duenez, ez dagoela aurkaratutako aginduan ezartzen diren debekualdiak ehiza espezieen erabilera arrazoizkoa bermatzen dutela justifikatzeko aurretiazko txostenik eta, beraz, ahalmen hori arbitrarioki baliatzen dela adierazten da”.
Bukatzeko, honako hau ondorioztatzen da: “azaldutako guztiaren ondorioz, errekurtsoa auzi-jartzaileak azaldutako uzi nagusian onartu egiten da, eta, ondorioz, erabat deuseztatzen da aurkaratutako agindu osoa, Herri Administrazioen Araubide Juridikoaren eta Administrazio Prozedura Erkidearen Legearen 62.2 artikuluaren arabera; izan ere, ez dago beharrezko aurretiazko txosten tekniko biologikorik, zeinak ingurumenerako hain sentikorrak diren gaietan (ehiza espezieen babesa eta horien arrazoizko erabilera, kasu), nahitaezkoak baitira”.
c) Prozedura.
i) Urteko Araugintza Plana.
29/2017 Foru Dekretuaren 4. artikuluak honako hau ezartzen du:
1. Urtero, azken hiruhilekoan, Arabako Foru Aldundiak araugintza plana onartuko du eta aditzera emango du. Hurrengo urteko ekitaldian onartzeko proposatu nahi dituen foru araugintzako ekimenak eta orokorreko izaerakoak jasoko ditu plan horretan.
2. Organo eskudunak urteko araugintza planean ageri ez den araugintzako proposamenen bat aurkezten badu onets dadin, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean.
Bada, aurreko atalean aztertutako baldintzetan, arautze horren urteko onarpena nahitaezkoa bada ere eta, beraz, aurreikus daitekeenez, Aholku Batzorde honen irizpenpean jarri den ekimena aurten ere ez da jaso Arabako Foru Aldundiaren 2022ko ekitaldiko Urteko Araugintza Planean (Foru Gobernu Kontseiluaren abenduaren 21eko 771/2021 Erabakiaren bidez onartu zen).
Urteko Araugintza Planean sartu ez denez, ez da justifikatzen arau horren premia edo presa izaera orokorreko xedapen hori egiteko prozedura abiarazten duen ebazpenean.
Ondorioz, onetsi nahi den araudia Urteko Araugintza Planean jaso ez izanak eta hura onesteko prozedurari hasiera eman dion ebazpenak hura onesteko beharra eta premia ez justifikatzeak 29/2017 Foru Dekretuaren 4. artikuluak xedatutakoa urratzen du.
ii) Aurretiazko kontsulta publikoa.
Ez da aurretiazko kontsulta publikoaren izapidea egin, eta omisio hori egin da APELen 133.4 artikuluan et 29/2017 Foru Dekretuaren 10.g) artikuluan xedatutakoaren arabera; izan ere, proiektuaren xedea da gaiaren alderdi partzialak arautzea, hala nola ehizarako ordutegiak eta egun baliodunak, zein diren ehiza daitezkeen espezieak, ehizarako lurrak, kupoak eta Euskal Autonomia Erkidegoko Ehizari buruzko martxoaren 17ko 2/2011 Legearen 31. artikuluan aurreikusitako gainerakoak.
iii) Entzunaldia eta informazio publikoa.
Nekazaritzako Idazkaritza Teknikoaren 2022ko maiatzaren 17ko memoriak aditzera ematen du herritarrei entzunaldia eman zaiela proiektuaren edukiari buruz, hamabost eguneko epean, Arabako Foru Aldundiaren web-orrian argitaratu zenetik zenbatzen hasita, eta ez dela alegaziorik aurkeztu.
Hala ere, memorian adierazten da entzunaldi epea maiatzaren 2an hasi zela, eta, beraz, maiatzaren 5ean foru aginduaren proiektua aldez aurretik onartzeko 178/2022 Foru Agindua eman zenez, web-orrian argitaratutako testuak (herritarrek arauak egiten parte hartzea) ez du betetzen 29/2017 Foru Dekretuaren 12.1 artikulua (“arau testuen proposamenek prozedura hasteko ebazpena eman duen organoaren aldez aurreko onarpena izan beharko dute, dagozkion negoziazio, entzunaldi eta kontsulta izapideak egin aurretik”).
iv) Beste izapide batzuk.
Espedientean jasota dago, halaber, 2022ko maiatzaren 17ko arau inpaktuari buruzko txostena, 29/2017 Foru Dekretuaren 14. artikuluan xedatutakoa.
Ez dago jasota, ordea, generoaren araberako eraginaren aurretiazko ebaluazio txostena, ez eta Berdintasun Zerbitzuak horri buruz egindako oharrak ere, 29/2017 Foru Dekretuaren 14. artikuluan xedatutakoak; dena den, 14. artikuluak xedatzen du txosten horiek ez direla egin behar foru aginduen kasuan, kasu honetan bezala; beraz, berezitasun hori aipatu beharko zatekeen proiektua egiteko prozedura hasi zuen maiatzaren 4ko 175/2022 Foru Aginduan eta/edo arau inpaktuari buruzko txostenean.
Proiektua aldez aurretik onartu baino lehen, kontsulta egin zaio Arabako Ehizaren Lurralde Kontseiluari. Kontsulta hori nahitaezkoa da «ehiza jarduerari eragiten dioten gai orokorrei dagokienez, eta, bereziki, ehizari buruzko urteko Foru Agindua egiteari dagokionez», Arabako Lurralde Historikoko Ehizari buruzko Foru Arauaren 33.1 artikuluak ezartzen duenari jarraiki.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Irizpenaren xede den proiektuak, hura gaitzen duen Foru Arauak bezala, hau da, Arabako Lurralde Historikoko Ehizari buruzko ekainaren 14ko 8/2004 Foru Arauak, Arabako Lurralde Historikoaren eskumena baliatzen du «EAEko erakunde erkideek emandako arauak garatu eta betearazteko», «arrantza kontinentalaren eta ehizaren aberastasuna ustiatzeko araubidearen arloan» (Lurralde Historikoen Legearen 7.b].3 artikulua).
LAUGARRENA.- Proiektuaren edukia.
Erregelamenduzko arau proiektua hiru artikuluk eta bi azken xedapenek osatzen dute.
Lehenengo artikulu bakarrak Arabako Lurralde Historikoan ehiza egitea arautzen duen 2022-2023 kanpainarako araudia onesten du, proiektuaren eranskinean jasotako artikuluen arabera.
Beste alde batetik, I. eranskinak hamaika artikulu ditu, eta haietan egun eta ordu baliodunak arautzen dira, oro har (1. artikulua), ehiza daitezkeen espezieak eta kupoak zehazten dira, debeku erdiko aldiari (2. artikulua) ehiza xeheari (3. artikulua) eta ehiza larriari (4. artikulua) dagokienez.
Aurrekoaz gain, honakoak ere ezartzen ditu: debeku batzuk (5. artikulua), nekazaritza, abeltzaintza, mendi eta fauna basatiaren inguruko prebentzio eta kontrol neurriak (6. artikulua) eta aldi baterako neurriak (7. artikulua), merkaturatu daitezkeen espezieak (8. artikulua) eta ehiza fauna babesteko neurri orokorrak (9. artikulua), ehizatzeko modu baimenduak (10. artikulua) eta Ehizari buruzko 2/2011 Legean aurreikusitako ehiza arauak hausteagatiko zehapenak eguneratzea.
BOSGARRENA.- Proiektuaren azterketa.
1. Proiektuaren xedea da 2022-2023 ehiza kanpaina arautuko duen araudia onartzea, Euskal Autonomia Erkidegoko Ehizari buruzko martxoaren 17ko 2/2011 Legearen 31. artikuluak ezarritako edukien arabera. Artikulu horrek honako hau xedatzen du:
1. Foru Aldundiek urtero emango dute debekualdien foro agindua. Xedapen horretan, nahitaez, alderdi hauek, gutxienez, jaso beharko dira: 
· Ehizan jarduteko egunak. 
· Ehizan jarduteko orduak. 
· Ehiza daitezkeen espezieak, ehiza larriko eta ehiza xeheko espezieak bereizita. Horien barruan, halaber, hegazti migratzaileen eta ur hegaztien zerrenda bana sartuko da. 
· Merkaturatu daitezkeen ehiza espezieak. 
· Aginduan zehaztutako ehiza espezie bakoitzari dagokion araudi zehatza, beti ere horien populazioen bideragarritasuna eta iraupena bermatuz dagokion lurralde historikoan. 
· Baimen berezia behar duten ehiza modalitateak, eta, bereziki, ehiza larria arautzen duena, lege honetako 49. eta 50. artikuluei dagokienez. 
· Dagokion ehiza denboraldian fauna babesteko egoki jotzen diren arau zehatzak. 
· Zehapenen zenbatekoen eguneratzea, Euskal Autonomia Erkidegoko kontsumoko prezioen indizearen aldaketak kontuan hartuta. 
2. Debekualdien foro aginduetan, ehiza lur jakin batzuetan edo araubide bereziko lurretan debeku espezifikoak ezartzen dituzten xedapenak sartu ahalko dira. 
2. Transkribatutako lege aginduan aurreikusitako gutxieneko edukira egokituz, proiektuak ehizan jarduteko egun eta ordu baliodunak arautzen ditu 1. artikuluan, debekualdi erdiari, ehiza xeheari eta ehiza larriari aplikatu beharreko xedapen bereziekin 2. artikulutik 4.era, eta ehiza espezie jakin batzuetarako xedapen espezifikoekin.
Ehiza daitezkeen espezieak 2. artikulutik 4.era bitarteko artikuluetan zerrendatzen dira, legearen 12. artikuluan xedatutako sailkapenari jarraituz (ehiza larria eta ehiza xehea; azkeneko horren barruan, hegazti migratzaileak eta ez migratzaileak eta ur hegaztiak bereizten dira), eta pertsona eta eguneko gehieneko harrapaketa kupoak ezartzen dira eper gorriarentzat, oilagorrarentzat, galeperrarentzat eta erbiarentzat. Ehiza daitezkeen espezie guztiak Euskal Autonomia Erkidegoko ehiza espezieen zerrenda ezartzen duen urriaren 16ko 216/2012 Dekretuaren eranskinean zerrendatzen direnen barruan daude, Ehizari buruzko 2/2011 Legearen 11. artikuluan ezarritakoarekin bat etorriz. Artikulu horrek Eusko Jaurlaritzari esleitzen dio ehiza espezie izenda daitezkeen espezieak eta azpiespezieak erregelamenduz ezartzeko eskumena, eta baimena ematen die foru aldundiei “Lurralde historiko bakoitzean ehiza daitezkeen espezieak murrizteko, baina ez zabaltzeko”.
Merkaturatzeko baimena duten ehiza espezieen zehaztapena proiektuaren 8. artikuluan ageri da. Artikulu hori, bestalde, bat dator ehizatu eta arrantzatu daitezkeen espezieak zehaztu eta horri buruzko arauak ematen dituen irailaren 15eko 1118/1989 Errege Dekretuan ezarritakoarekin.
Azkenik, proiektuak eguneratu egiten ditu Ehizari buruzko 2/2011 Legean ezarritako zehapenen zenbatekoak, Euskal Autonomia Erkidegoko kontsumoko prezioen indizearen aldaketak kontuan hartuta, Ehizari buruzko 2/2011 Legearen 31.1 artikuluan agindutakoarekin bat etorriz.
3. Ondoriozta daitekeenez, lehen aipatutako neurriak zein proiektuaren gainerako arauak aplikatzekoak diren legezko eta arauzko xedapenetara egokitzen dira, eta, zehazkiago, debekualdiei buruzko foru aginduen berezko edukietara, gehiegizko arautzerik eragin gabe.
III. ONDORIOA
1ª. Alderdi formalei eta prozedurakoei dagokienez, proiektuaren izapidetzean ez da kontuan hartu Administrazio Publikoen Administrazio Prozedura Erkidearen urriaren 1eko 39/2015 Legearen 127. artikulutik 133.era bitartean xedatzen dena, ez eta Foru Gobernu Kontseiluaren maiatzaren 23ko 29/2017 Foru Dekretuaren bidez onetsi zen xedapen orokorrak egiteko prozedura ere, arautze onaren, araugintzako plangintzaren eta entzunaldiaren eta jendaurreko informazioaren printzipioei dagokienez, aurreko bigarren gogoeta juridikoari dagozkion ataletan adierazi den moduan.
2. Funtsari buruzko edukiei dagokienez, foru aginduaren proiektua ordenamendu juridikoari egokitzen zaio.

